Der er forsvindende lidt dokumentation for, at en diæt uden gluten og mælkeprotein kan dæmpe symptomer hos børn, som har udviklingsforstyrrelsen autisme.

Det fastslår forskere i en artikel i juni måneds udgave af Pediatrics, nogenlunde samtidig med at debatten om kost og autisme ruller i Danmark med afsæt i den kontroversielle forfatter Ninka-Bernadette Mauritsons egne erfaringer. Pediatrics er det mest citerede videnskabelige tidsskrift om børns sygdomme og er de amerikanske børnelægers faglige tidsskrift.

Forskere gennemgår i artiklen 19 studier af, hvordan det påvirker børn med autisme at tage kosttilskud eller følge særlige diæter som for eksempel den gluten- og mælkefri som led i behandlingen af autismespektrumforstyrrelser.